Suomen evankelis-luterilaisen kirkon julkistama tieto kirkosta eronneiden määrästä tarkistuu ylöspäin.

– Todellinen kirkosta eronneiden määrä lähestyy 80 000:a, Kirkon tutkimuskeskuksen johtaja Kimmo Ketola toteaa.

Kirkko ilmoitti kirkosta eronneiden määrän olleen 74 000 vuoden viimeisenä päivänä.

Kirkkoon liittyneiden määrä on Ketolan mukaan ajan tasalla. Viime vuonna kirkkoon liittyi 15 500 henkilöä.

Eroakirkosta.fi -nettipalvelun ylläpitäjän Petri Karisma arvioi eronneiden määrän voivan nousta jopa 85 000:een.

ILMOITUS

– Vuoden viimeisenä päivänä kirkosta erosi tuhansia. Heitä ei ole vielä rekisteröity kirkon ilmoittamaan 74 000 eronneeseen, Karisma sanoo.

Maistraatin käsittely vie aikaa

Kirkosta voi erota kirkkoherranviraston, maistraatin tai nettipalvelun kautta. Maistraatti ei ehdi käsittelemään eroilmoituksia reaaliajassa, vaan niiden käsittely ja arkistointi ruuhkautuvat vuoden lopussa. Tarkat tiedot kirkon jäsenmäärän muutoksesta saadaan myöhemmin tämän kuun aikana.

Karisman mukaan monet ovat halunneet tehdä eroilmoituksen kirkkoherranvirastossa, jolloin on ollut mahdollisuus antaa henkilökohtaista palautetta.

Ketolan mukaan nettipalvelun tiedot pysyvät parhaiten ajan tasalla.

– Lopulliset jäsenluvut ovat hirveän lähellä eroakirkosta.fi:n tietoja, sillä suurin osa eroilmoituksista tehdään siellä. Heidän nettisivuiltaan saa aikalailla tarkan tiedon eronneiden määrästä, tosin muutaman prosentin erolla, Ketola vahvistaa.

Kirkko ilmoitti jäsenmääräkseen vuoden lopussa 4 041 000.